b'\n_START_ARTICLE_\nLudvig Ferdinand Luplau\n_START_PARAGRAPH_\nLudvig Ferdinand Luplau (26. juli 1800 i Kolding \xe2\x80\x93 16. december 1837 i Dalby) var en dansk pr\xc3\xa6st.\n_START_SECTION_\nLiv og karriere\n_START_PARAGRAPH_\nHan var s\xc3\xb8n af sognepr\xc3\xa6st Johannes Elias Ludvig Luplau og Anna Charlotte Rosine f. Chemnitz. Faderens sl\xc3\xa6gt var en tysk adelsfamilie, der i 1700-tallet var indvandret til Danmark._NEWLINE_Han dimitterede fra Viborg Skole i 1819, tog teologisk embedseksamen i 1824 og blev i 1826 kantor, organist og skolel\xc3\xa6rer ved Vall\xc3\xb8 Slots menighed, i 1828 sognepr\xc3\xa6st i Vester Ulslev p\xc3\xa5 Lolland, hvorfra han i 1831 forflyttedes til Dalby og Tureby p\xc3\xa5 Sj\xc3\xa6lland._NEWLINE_Han blev i 1826 gift med Maria Elisabeth Bernburg, en d\xc3\xb8bt j\xc3\xb8dinde (f\xc3\xb8dt i Hamborg 1802). Sammen fik de flere b\xc3\xb8rn: Louise (senere gift med pastor Carl Emil Janssen), Amalia, Philippa, Ludvig, Adam Vilhelm og Marie (d\xc3\xb8d 1837)._NEWLINE_Han levede i fattige k\xc3\xa5r, is\xc3\xa6r efter han p\xc3\xa5 Lolland havde p\xc3\xa5draget sig g\xc3\xa6ld. Han skrev i den tid til en ven: Om ogs\xc3\xa5 jeg blev Million\xc3\xa6r, vilde jeg ikke oph\xc3\xb8re at v\xc3\xa6re Landsbypr\xc3\xa6st. Efter hans d\xc3\xb8d udkom der 2 samlinger af hans pr\xc3\xa6dikener (1841-46)._NEWLINE_Han er begravet p\xc3\xa5 Dalby kirkeg\xc3\xa5rd.'